代賀郊祀慶成二首
作者：楊萬里
朝代：宋

paragraphs: 聖主勤民歲自豐，德威懷遠塞塵空。
鬰金祼鬯周茅屋，瑄玉親郊漢竹宮。
已刺六經新作制，却追三代與同風。
雞竿更霈如天澤，殿柳宸梅雪正融。
天爲君王幸泰禋，飛雵疎雨凈香塵。
金波玉李浮蒼璧，風馬雲車降紫旻。
萬寶豐年貞上瑞，八方和氣藹成春。
受釐未肯專宣室，鴻號還將壽兩親。